נייט רוס

נתניאל ג'וסף "נייט" רוס (באנגלית: Nathaniel Joseph "Nate" Ruess; נולד ב-26 בפברואר 1982) הוא זמר וכותב שירים אמריקאי מאריזונה. רוס היה זמר בלהקה "הפורמט" בין השנים 2008-2001, וכיום הוא הסולן של להקת פאן. רוס נולד ב-26 בפברואר 1982 באיווה סיטי שבאיווה שבארצות הברית. לרוס אחות גדולה. בשנת 1986 עברה משפחתו לגור באריזונה בשל התקפים חוזרים של דלקת ריאות בה חלה רוס כשהיה צעיר. תקופה זו מוזכרת בשיר "The Gambler" מאלבום הבכורה של הלהקה פאן. רוס למד בתיכון "Deer Valley High School" וסיים את לימודיו בשנת 2000. במהלך לימודיו בתיכון זה הצטרף רוס ללהקה "Nevergonnascore", ובסביבות שנת 1998 השתתף במיני אלבום של הלהקה, "The Byron Sessions". בריאיון עם המגזין American Songwriter סיפר רוס על תחילת דרכו כזמר: "אני לא אחד שלוקח שיעורים, לכן החלטתי שהדרך היחידה בה אלמד לשיר תהיה להיכנס למכונית, לשים שיר מכל סוג של אמן שקשה לחקות, חזק ככל האפשר, ולנסות לשיר אותו כפי שצריך". בזמן שניסה להתחיל את הקריירה המוזיקלית שלו, עבד רוס במשרד עורכי דין. בשנת 2001, כשהיה רוס בן 19, הוא הקים יחד עם חברו סאם מינס את להקת "הפורמט". להקה זו הייתה הניסיון הראשון של רוס לגייס התעניינות נרחבת. בשנת 2002 הוציאה הלהקה מיני אלבום בשם "EP". האלבום יצר התעניינות מקומית והוביל את הלהקה לחתום בחברת התקליטים "אלקטרה רקורדס". ב-21 באוקטובר 2003 הוציאה הלהקה את אלבום האולפן הראשון שלה, Interventions + Lullabies. האלבום יצר התעניינות רבה יותר וקהל המעריצים של הלהקה התחיל לגדול. באפריל 2005 הוציאה הלהקה את המיני אלבום השני שלה, "Snails", תחת חברת התקליטים "אטלנטיק רקורדס". בזמן שהלהקה עבדה על אלבומה השני, "Dog Problems", נזרקה הלהקה מחברת ההקלטות והקימה חברה משלה בשם "The Vanity Label" והוציאה את האלבום ב-11 ביוני 2006. ב-4 בפברואר 2008 הודיע רוס דרך בלוג הלהקה שהם לא יוציאו אלבום נוסף. לאחר פירוק הפורמט, רוס יצר קשר עם ג'ק אנטונוף, מ-"Steel Train", ועם אנדרו דוסט, מלהקת "Anathallo", במטרה להקים להקה חדשה בשם "פאן". האלבום הראשון של הלהקה, Aim and Ignite, יצא לאור ב-25 באוגוסט 2009. אף על פי שהאלבום קיבל ביקורות חיוביות, הוא לא זכה להצלחה רבה ודורג במקום ה-71 במצעד האלבומים בילבורד 200. ב-4 באפריל 2010 חתמה הלהקה תחת חברת ההקלטות "Fueled by Ramen". האלבום השני של הלהקה, Some Nights, יצא לאור ב-21 בפברואר 2012. הסינגל הראשון מהאלבום, We Are Young, יצא לאור ב-20 בספטמבר 2011 וזכה להצלחה רבה. השיר דורג בפסגות מצעדים רבים ביניהם מצעד הסינגלים האמריקאי בילבורד הוט 100. בהמשך זכה האלבום להצלחה רבה בכל העולם ומכר מאות אלפי עותקים. הסינגל השני מהאלבום, Some Nights, זכה גם הוא להצלחה והגיע למקום השלישי במצעד הסינגלים בילבורד הוט 100. ב-10 בפברואר 2013 זכתה הלהקה בשני פרסי גראמי. רוס השתתף בשיר "Only Love" מהאלבום השני של אנטוני גריין, "Beautiful Things"; בשיר "Just Give Me a Reason" מהאלבום "The Truth About Love" של פינק; ובשיר "Headlights", מאלבומו השמיני של אמינם, The Marshall Mathers LP 2. רוס גם השתתף בכתיבת השירים "Die Young" מאלבומה השני של קשה, Warrior, ו-"Goodness Gracious" של אלי גולדינג. ב-5 בפברואר 2015 הודיעו חברי הלהקה כי הם לא עובדים כרגע על אלבום חדש יחד, ובמקום זאת כל אחד מהם עובד כרגע על פרויקט עצמאי. ב-6 באפריל 2015 הודיע רוס כי אלבום הבכורה שלו כזמר עצמאי יקרא Grand Romantic. האלבום יצא לאור ב-16 ביוני באותה השנה. הסינגל הראשון מהאלבום, "Nothing Without Love", יצא לאור ב-23 בפברואר 2015. הסינגל השני מהאלבום "AhHa" יצא לאור ב-27 באפריל 2015. הסינגל השלישי מהאלבום,"Great big storm", יצא לאור ב-11 במאי 2015. במרץ 2015 קיבל רוס תפקיד של שופט בתוכנית האמריקאית "The Voice". 2003: Interventions + Lullabies 2006: Dog Problems ערך מורחב – דיסקוגרפיה של פאן 2009: Aim and Ignite 2012: Some Nights 2015: Grand Romantic אתר האינטרנט הרשמי של נייט רוס נייט רוס, ברשת החברתית פייסבוק נייט רוס, ברשת החברתית אקס (טוויטר) נייט רוס, ברשת החברתית אינסטגרם נייט רוס, במסד הנתונים הקולנועיים IMDb (באנגלית) נייט רוס, באתר ספוטיפיי נייט רוס, באתר Last.fm (באנגלית) נייט רוס, באתר AllMusic (באנגלית) נייט רוס, באתר MusicBrainz (באנגלית) נייט רוס, באתר Yandex.Music (ברוסית) נייט רוס, באתר Discogs (באנגלית) נייט רוס, באתר Songkick (באנגלית) נייט רוס, באתר SecondHandSongs נייט רוס, באתר בילבורד (באנגלית) fun. having fun at the top ב-7 באפריל 2012 fun.: Everyday Anthems, פורסם באתר המגזין "American Songwriter" ב-28 ביוני 2012 Interview & Show Preview: fun. @ Showbox SoDo Friday, 6/24 נייט רוס, Important, פורסם באתר להקת הפורמט ב-4 בפברואר 2008 Best New Artist Winner At The 55th Annual GRAMMY Awards פורסם באתר www.grammy.com ב-12 בפברואר 2012 MMLP2 TRACKLISTING Ellie Goulding and fun.'s Nate Ruess Drop Tropi-Pop Gem 'Goodness Gracious' ב-23 באוגוסט 2013 A MESSAGE FROM NATE, JACK & ANDREW, פורסם באתר הרשמי של הלהקה בפברואר 2015 fun.’s Nate Ruess Announces Debut Solo Album ‘Grand Romantic’